
ΔΕΛΤΙΟ ΤΥΠΟΥ
Θέμα : «Επίσκεψη Προέδρου  και Γενικού Γραμματέα της  ΠΟΓΕΔΥ στο Δασαρχείο Μεγάρων και στις πληγείσες περιοχές της Δυτικής Αττικής »


Με αφορμή την καταστροφική πυρκαγιά της Δυτικής Αττικής πραγματοποιήθηκε την Παρασκευή 7/8/2026 επίσκεψη του Προέδρου και του Γενικού Γραμματέα της ΠΟΓΕΔΥ στις πληγείσες περιοχές καθώς  στα γραφεία του Δασαρχείου Μεγάρων, όπου οι  συνάδελφοι   μας ενημέρωσαν αναλυτικά για την καθολική συμμετοχή που είχαν τόσο αυτοί όσο και οι συνάδελφοι από το Δασαρχείο Αιγάλεω  και την Δ/νση Δασών Δυτικής Αττικής κατά  την διάρκεια κατάσβεσης της πυρκαγιάς στα πλαίσια των αρμοδιοτήτων τους, καθώς και για την αποτελεσματικότητα των έργων του προγράμματος Antinero που είχαν εκτελεστεί τα προηγούμενα χρόνια στις πληγείσες δασικές περιοχές, με την επιβράδυνση της πυρκαγιάς, στις περιπτώσεις που  αυτά χρησιμοποιήθηκαν σωστά από τον πυροσβεστικό μηχανισμό.
 Στη συνέχεια παρουσία του Προέδρου των Δασοφυλάκων Παρασκευόπουλου Παναγιώτη Δασοφύλακα του Δασαρχείου Μεγάρων, πραγματοποιήσαμε επίσκεψη στις πληγείσες περιοχές της Ψάθας και του Πόρτο Γερμενό,  διαπιστώνοντας ότι οι ζώνες πυρόσβεσης που ανοίχθηκαν κατά την διάρκεια της πυρκαγιάς με την συμβολή μηχανημάτων έργου και με την σωστή και αποτελεσματική καθοδήγηση των υπαλλήλων των δασικών υπηρεσιών, σε συνδυασμό με τα έργα του προγράμματος Antinero που είχαν εκτελεστεί τα προηγούμενα χρόνια, επέτρεψαν στις πυροσβεστικές δυνάμεις να αναχαιτίσουν την πυρκαγιά, σώζοντας κρίσιμες υποδομές καθώς και την περαιτέρω επέκταση αυτής.




Στο Πόρτο Γερμενό πραγματοποιήθηκε συνάντηση με τον Δήμαρχο Μάνδρας – Ειδυλλίας κ. Δρίκο στον οποίο εκφράσαμε την συμπαράστασή μας για τις μεγάλες καταστροφές που υπέστη ο Δήμος του και πως οι Γεωτεχνικοί Δημόσιοι Υπάλληλοι θα είναι στο πλευρό των συμπολιτών του, για την άμεση καταγραφή των ζημιών στο ζωικό και φυτικό κεφάλαιο καθώς και για την άμεση εκτέλεση αντιδιαβρωτικών και αντιπλημμυρικών έργων.
Δυστυχώς για άλλη μία φορά, λίγες μέρες μετά την καταστροφική πυρκαγιά στο νότιο Ρέθυμνο, γινόμαστε μάρτυρες μεγάλων καταστροφικών πυρκαγιών, όπου ο πυροσβεστικός μηχανισμός δεν μπορεί να τις αντιμετωπίσει αποτελεσματικά, και οι οποίες εκτός από τις τεράστιες δασικές και αγροτικές εκτάσεις που καταστρέφουν, εισέρχονται σε οικισμούς προκαλώντας  σημαντικές καταστροφές σε σπίτια και  σε υποδομές.
     Οι εργαζόμενοι στις Δασικές Υπηρεσίες, καλούνται να επιχειρούν σε ολοένα δυσκολότερες συνθήκες, απέναντι σε πυρκαγιές μεγαλύτερης έντασης και επικινδυνότητας, με ελλείψεις προσωπικού, με εξαντλητικά ωράρια χωρίς τον απαραίτητο ατομικό εξοπλισμό (Μ.Α.Π ), χωρίς διοικητική μέριμνα και με ένα σύστημα που εξακολουθεί να επενδύει περισσότερο στην καταστολή παρά στην πρόληψη.
Η ΠΟΓΕΔΥ έχει επανειλημμένα προειδοποιήσει ότι χωρίς ισχυρές Δασικές Υπηρεσίες, χωρίς επαρκές επιστημονικό προσωπικό, χωρίς ολοκληρωμένη διαχείριση των δασικών οικοσυστημάτων και χωρίς ουσιαστική συνεργασία όλων των εμπλεκόμενων φορέων, οι τραγωδίες αυτές θα επαναλαμβάνονται.
Τώρα ήρθε η ώρα ώστε η Πολιτεία να προχωρήσει χωρίς καμία καθυστέρηση στην θεσμοθέτησή ενός νέου  ξεκάθαρου επιχειρησιακού πλαισίου συνεργασίας μεταξύ Πυροσβεστικού Σώματος και Δασικών Υπηρεσιών, με αξιοποίηση της επιστημονικής γνώσης των γεωτεχνικών σε όλα τα στάδια της αντιπυρικής προστασίας.
  Η Πολιτική Ηγεσία του ΥΠΕΝ και η Φυσική Ηγεσία των Δασικών Υπηρεσιών θα πρέπει άμεσα και χωρίς καμία καθυστέρηση να απαντήσει στους επικριτές - μηδενιστές των έργων του προγράμματος Antinero, καλύπτοντας τους δασικούς υπαλλήλους οι οποίοι δέχονται μεγάλη κριτική ακόμη και την ώρα που επιχειρούν στην κατάσβεση των πυρκαγιών. 
Οι συνάδελφοι είναι ιδιαίτερα  προβληματισμένοι από τον τρόπο που αντιμετωπίζεται από την Πολιτική Ηγεσία του ΥΠΕΝ  συνολικά η συμμετοχή των δασικών υπηρεσιών στις δασικές πυρκαγιές.
Η Ομοσπονδία μας δεν θα  επιτρέψει να συνεχιστεί ο εμπαιγμός και η απαξίωση  προς την Δασική Υπηρεσία καθώς και προς τους συναδέλφους δασολόγους και θα κινηθεί προς κάθε κατεύθυνση προκειμένου να επιλυθούν τα χρόνια προβλήματα.

